
Additív gyártással készített munkadarabok mérethelyességének és felületi minőségének elemzése

    Az additív gyártási technológiák a 35 évvel ezelőtti születésük óta töretlenül fejlődnek, ezért várhatóan a jövőben egyre nagyobb teret nyernek. A gyártási méretpontosság, alakhelyesség és a felületi minőség a legtöbb esetben igen fontos jellemzője a terméknek, és megjelenhet annak a vásárlók által is fontosnak tartott minőségjellemzői között.
    A tudományos diákköri munkámban a Nyíregyházi Főiskola Műszaki Alapozó és Gépgyártástechnológiai Tanszékének Additív Gyártás Laboratóriumában működő OBJET EDEN 350V típusú gyártóeszközzel készített henger alakú munkadarabok méret- és alakhelyességét, valamint felületi érdességét elemeztem. Vizsgálataim célja, hogy a jövőben hatékonyabban lehessen optimalizálni a munkadaraboknak a munkatérben való elhelyezését, nem csak gazdaságossági szempontok szerint, hanem a leglényegesebb méretek pontosságának növelése és a fontos felületek minőségének javítása céljából is.
    A mérethelyességet először kézi eszközökkel, kisebb adathalmaz felvételével vizsgáltam. Már ezek a mérések is kimutatták, hogy a vizsgált méretek névlegestől való eltérései függenek az orientációtól és a magasságtól is.
    A kézi mérések alapján terveztem meg a gépi méréssorozatot. Az Aberlink Axiom too CNC 3D koordináta mérőgép lehetőséget ad nagy mennyiségű adat felvételére, tárolására és feldolgozására. A mérethibák kimutatásán túl az adatfeldolgozás során lehetőség nyílik az alakhelyesség, esetünkben köralakúság vizsgálatára is.
    A felületi érdességet Mitutoyo SurfTest SJ-201 felületi érdesség mérő gép segítségével vizsgáltam. 30 fokonként végeztem mérést a próbatest hengeres külső palástjának alkotójával párhuzamos irányban. Elemeztem az átlagos érdességet, a simasági mérőszámot és az egyenetlenségmagasságot.
    Főbb megállapításaim így foglalhatók össze szemléletesen: a nyomtatófej haladásának irányában torzítja el a munkadarab alakját leginkább a nyomtató, és ebben az irányban a legnagyobb a felületi érdesség, az általam készített cső alakú munkadarab felfelé kissé kúposodik. A felületi érdesség legnagyobb és legkisebb értékei között 20% eltérés tapasztalható. Ugyanakkor fontos azt is hangsúlyozni, hogy a gyártó által megadott pontossági határokon minden esetben belül estek a gép által előállított modell méretei.
    Eredményeim a jövőben felhasználhatók a gyártási pontosság és a felületminőség optimalizálására.



